В.А. Мяжэвіч, настаўнік

Смалянскай сярэдняй

школы Аршанскага раёна

**Урок – педагагічная майстэрня па творчасці Аркадзя Куляшова**

**ў IX класе**

**(план-канспект)**

**Тэма: ПАСЛЯВАЕННАЯ ТВОРЧАСЦЬ А. КУЛЯШОВА.**

**ЛІРЫКА ПАЭТА 60-Х ГАДОЎ**

**Мэты:** разгледзець пасляваенную творчасць і лірыку Аркадзя Куляшова 60-х гадоў; развіваць уменне вучняў разумець сэнс лірычных твораў і аналізаваць іх; вучыць правільна выказваць уласныя думкі, перажыванні (у тым ліку пісьмова), павышаць узровень камунікатыўнасці дзевяцікласнікаў; выхоўваць культуру мовы, любоў да паэзіі.

**Абсталяванне:**

♦ партрэт А. Куляшова;

♦ выстава кніг паэта;

♦ раздатачны матэрыял для выканання групавых заданняў;

♦ фоназапіс песні «Алеся» (музыка I. Лучанка, верш А. Куляшова);

♦ выстава вучнёўскіх малюнкаў і фотаздымкаў да вершаў А. Куляшова;

♦ запісы на дошцы падтэм урока:

**1.** Тэма мірнай працы ў пасляваеннай творчасці А. Куляшова (верш «Колас»).

**2.** Інтэнсіўнасць лірычнага перажывання ў творах 60-х гадоў (верш «Крылы»).

**3.** Роздум паэта пра будучыню чалавецтва. Сімволіка верша «Сасна і бяроза».

**4.** Імкненне А. Куляшова да яснасці і завершанасці паэтычных твораў, пачуццё адказнасці Куляшова-паэта перад «строгім вершам» (верш «Ёсць у паэта свой аблог цалінны...»).

**Эпіграф:**

Я на ўсё жыццё абраў дарогу,

На якой калючак больш, чым руж.

Сэрца – як набат, што б’е трывогу

За мільёны падгарматных душ.

*Аркадзь Куляшоў*

**Прынцыпы работы педагагічнай майстэрні**

1. Роўнасць усіх (уключаючы майстра). Усе здольныя да творчасці.

2. Адсутнасць адзнак (ні станоўчых, ні адмоўных). Адсутнасць спаборніцтва, саперніцтва. Самаацэнка.

3. Чаргаванне індывідуальнай і калектыўнай працы. Узаемаразуменне. Павышэнне ўзроўню камунікатыўнасці.

4. Важнасць не столькі выніку, колькі самога працэсу.

5. Свабода выбару віду дзейнасці і спосабу паказу выніку.

6. Маральная адказнасць кожнага за свой выбар.

7. Асаблівая значнасць слова паэта.

**Ход урока**

**I. Праслухоўванне песні. Уступнае слова настаўніка, які паведамляе вучням тэму, мэты ўрока.**

**II. Вучні паказваюць падрыхтаваныя малюнкі і фотаздымкі, раскрываюць іх настрой, колеравую палітру, зачытваюць радкі з вершаў А. Куляшова.**

**III. Самаканструкцыя.**

Вучні падбіраюць словы або словазлучэнні, якія асацыіруюцца са словам *гармонія*. Адказы запісваюць на дошцы.

Прыкладныя запісы:

|  |  |  |
| --- | --- | --- |
|  | **гармонія** |  |
|  |  |  |
| прырода | я | любоў |
| каханне | Радзіма | шчасце |
| мір | сям’я | сэнс жыцця |
| жыццё і смерць | агульнае і асабістае | вечнае і часовае |
| хваляванне і спакой | агульначалавечае | прыгажосць |
| ісціна | стройнасць | складнасць |
| суразмернасцъ | узаемная адпаведнасць | зліццё душы з прыродаю |

Вучні зачытваюць запісаныя словы і словазлучэнні, дапаўняюць індывідуальныя спісы словамі, якія ім спадабаліся.

*Майстар.* Выявілася, што слова *гармонія* асацыіруецца з вялікай колькасцю слоў-паняццяў. Я прапаную кожнаму выбраць і падкрэсліць па два словы ці словазлучэнні з гэтага спісу, якія, на вашу думку, з’яўляюцца найбольш значнымі для Аркадзя Куляшова, яго паэзіі.

**IV. Самаканструкцыя ў парах.**

– Якія думкі і развагі з вершаў А. Куляшова найбольш уразілі і запомніліся вам?

**V. Аналіз верша (на выбар вучняў) з дадатковымі заданнямі на картках (*пададзены напрыканцы артыкула*).**

**VI. Творчасць.**

Падрыхтоўка вуснага паведамлення «Цалінны аблог паэзіі А. Куляшова».

Міні-сачыненне на тэму «Чым блізкія і чым розняцца думкі і мары лірычнага героя верша «Крылы з маімі?».

Разважанне над тэзісам «Сасна і бяроза – сімвалы жыцця на зямлі» ў аднайменным вершы А. Куляшова.

**VII. Абарона творчых работ (зачытванне, вуснае паведамленне, вуснае выказванне).**

**VIII. Абагульненне.**

**IX. Рэфлексія (разважанні, уражанні пра ўрок).**

**КАРТКІ**

**Верш «Крылы»**

Пытанні і заданні

1. Якім паўстае лірычны герой з верша А. Куляшова «Крылы»?

2. Вызначце вершаваны памер верша.

*(Чаргаванне чатырохстопнага ямба (1-ы і 3-і радкі) з трохстопным (2-і і 4-ы радкі).*

3. Напішыце міні-сачыненне на тэму «Чым блізкія і чым розняцца думкі і мары лірычнага героя верша «Крылы» з маімі?».

**Верш «Колас»**

Пытанні і заданні

1. Вызначце тэму верша А. Куляшова «Колас». (*Тэма мірнай працы*).

2. Што яднае працу хлебароба з «працай» коласа, паказанай паэтам?

3. Згадайце і запішыце некалькі прыказак і прымавак на тэму працы чалавека.

*(Адклад не ідзе ў лад.*

*Без працы няма чаго хлеба шукаці.*

*Вясенні дзень год корміць.*

*Дзе няма ахвоты, там няма работы.*

*Праца нікога не ганьбіць.*

*Ранняя птушка крылкі цярэбіць, а позняя вочкі трэ.*

*Сон на заўтра адкладзі, а справу сёння зрабі.*

*Сёння зробіш – заўтра як знойдзеш.*

*Хлеб усяму галава.*

*Хто рана ўстае, таму Бог дае.)*

**Верш «Сасна і бяроза»**

Пытанні і заданні

1. Як вы разумееце асноўную думку верша?

2. Як вы адказалі б на пытанне, пастаўленае паэтам у творы: «А што як зямлю нашу выпусцяць з рук сасна і бяроза?»

3. Якую ролю ў вершы адыгрываюць словы «сасна і бяроза», што паўтараюцца пасля кожнай страфы? Якую назву атрымалі падобныя паўторы ў паэзіі? (*Рэфрэн*.)

4. Паразважайце над тэзісам «Сасна і бяроза – сімвалы жыцця на зямлі» ў аднайменным вершы А. Куляшова.

**Верш «Ёсць у паэта свой аблог цалінны»**

**Пытанні і заданні**

1. Чаму паэт прыроўнівае працу мастака слова да працы хлебароба?

2. Як вызначаны задачы паэзіі ў вершы?

3. Падбярыце сінонімы да слова «аблог» з беларускай і рускай моў.

(*Аблога – поле, не аранае некалькі гадоў запар.*

*Аблога – пустка, папар, пустэча.*

*Облога – залежь, пустырь, пустошь, пар.)*

4. Падрыхтуйце вуснае паведамленне «Цалінны аблог паэзіі А. Куляшова». (*Для таго каб адказ быў паслядоўны і пераканальны, складзіце план паведамлення ці яго лаканічныя тэзісы.*)

*Літаратура:*

*1. Беларуская літаратура : падручнік для 9-га класа агульнаадукацыйнай школы з бел. і рус. мовамі навучання / пад рэд. Д. Я. Бугаёва. – Мінск : Народная асвета, 2001. – С. 233–241.*

*2. Бечык, В. Шлях да акіяна : кніга пра паэзію А. Куляшова. – Мінск : Мастацкая літаратура, 1981.*

*3. Куляшова, В. Лясному рэху праўду раскажу... : літаратуразнаўчыя эсэ. – Мінск : Мастацкая літаратура, 1989.*

***Мяжэвіч, В. А. Урок-педагагічная майстэрня па творчасці Аркадзя Куляшова ў ІХ класе (план-канспект) / В. А. Мяжэвіч // Беларуская мова і літаратура. – 2004. – № 1. – С. 26–28.***